Diari Oficial de la Generalitat Valenciana


Sumari del DOGV 5486, del 10-04-2007 (2007/3927)

RESOLUCIÓ de 22 de març del 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Generalitat i l'Ajuntament d'Ontinyent per a la urbanització del "Parc Logístic Comarcal d'Ontinyent (PALCO)".
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3927


Data del document
:   22-03-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Infraestructures i Transport
    * Ontinyent
    * urbanització
    * cooperació administrativa
    * administració local

Subscrit, després de la tramitació prèvia reglamentària, entre la Generalitat i l'Ajuntament d'Ontinyent, el 27 de novembre de 2006, un Conveni per a la urbanització del Parc Logístic Comarcal d'Ontinyent (PALCO), i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0125/2007, i que figura com a annex d'esta resolució.  
València, 22 de març de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni entre la Generalitat i l'Ajuntament d'Ontinyent per a la urbanització del Parc Logístic Comarcal d'Ontinyent (PALCO)  
València, 27 de novembre de 2006  
Reunits  
D'una banda, el Sr. José Ramón García Antón, conseller d'Infraestructures i Transport, en representació de la Generalitat segons l'Acord del Consell de 17 de novembre de 2006.  
I d'una altra, el Sr. Manuel Reguart Penades, alcalde president de l'Ajuntament d'Ontinyent, en representació d'este segons l'Acord adoptat pel Ple de la corporació de 31 de maig de 2006, i assistit pel Sr. Rafael Hernández Domingo, vicesecretari de la dita corporació.  
Exposen  
El 1999 l'Ajuntament d'Ontinyent i els operadors del transport de la Vall d'Albaida van desenvolupar les primeres anàlisis dirigides a la generació d'un espai a Ontinyent per a la realització d'activitats vinculades a la logística del transport. Esta proposta, l'afecció de la qual superava l'àmbit supramunicipal, va ser plantejada a la d'aquell moment Conselleria d'Obres Publiques, Urbanisme i Transports. Així, el setembre de 1999 se subscriu un protocol d'intencions entre la Conselleria i l'Ajuntament en relació amb les actuacions per al desenvolupament de la zona logística plantejada.  
En el temps transcorregut des de la firma de l'esmentat protocol, i d'acord amb el que establix el dit document, s'han dut a terme les actuacions prèvies requerides per a fer possible el desenvolupament plantejat (tramitació d'expedients urbanístics i obtenció de terrenys, fonamentalment).  
Així, el 21 de desembre de 2001, la Comissió Territorial d'Urbanisme de València aprova definitivament el Pla Especial de Reserva de Terrenys per a l'Ampliació del Patrimoni Públic de Sòl, a fi de desenvolupar la Ciutat del Transport de la població d'Ontinyent, la qual cosa ha permés a l'Ajuntament d'Ontinyent avançar, per mitjà d'expropiació, en l'adquisició dels sòls afectats.  
Igualment, l'aprovació, el 27 de febrer de 2004, del Pla Especial d'Ordenació dels Usos de l'Àrea de Sòl Dotacional Públic Ciutat del Transport d'Ontinyent definix l'ordenació en l'àmbit, abans de l'execució de la urbanització corresponent.  
Concloses les dites actuacions, és desig de les dos administracions continuar la línia de treballs iniciada, i establir un nou marc de col·laboració per a la concreció de les obres d'urbanització de l'àmbit afectat, motiu pel qual subscriuen el present conveni d'acord amb les següents:  
Clàusules  
Primera. Objecte del conveni  
El present conveni regula les relacions entre la Generalitat i l'Ajuntament d'Ontinyent, i definix la participació de les dos administracions, en relació amb el Parc Logístic Comarcal d'Ontinyent (PALCO), al terme municipal d'Ontinyent.  
Segona. Abast de les actuacions  
Les actuacions que du a terme a l'empara d'este conveni es concreten en les següents:  
Redacció i tramitació dels projectes urbanístics pertinents per a escometre l'actuació.  
Obtenció del sòl o altres béns i drets que resulten necessaris per a l'execució de les obres.  
Redacció del projecte d'urbanització de l'àmbit.  
Construcció de les obres definides en l'esmentat projecte d'urbanització.  
Assegurar el funcionament del Parc Logístic després de la seua posada en servici i conservar i mantindre les obres i instal·lacions.  
Tercera. Actuacions de l'Ajuntament d'Ontinyent  
· Projecte d'urbanització  
L'Ajuntament tramitarà el projecte d'urbanització requerit per al desenvolupament de les obres.  
· Obtenció del sòl  
L'Ajuntament obtindrà, a càrrec seu, el sòl, els béns o els drets que resulten necessaris per a l'execució de les obres per mitjà del procediment de gestió que estime convenient.  
· Execució d'obres  
L'Ajuntament contractarà i executarà, sota el seu control, les obres d'urbanització, i haurà d'obtindre, prèviament a la licitació, la conformitat de la Direcció General de Transports en relació amb l'adequació del projecte constructiu als criteris de disseny i funcionals prèviament establits.  
· Obtenció d'autoritzacions i llicències  
Qualsevol permís, llicència o autorització que resultara necessària per a l'execució de les obres haurà de ser gestionat i obtingut per part de l'Ajuntament.  
· Explotació de les instal·lacions, conservació i manteniment  
L'Ajuntament explotarà, directament o per mitjà de qualsevol altre procediment de gestió previst legalment, els servicis objecte del Parc Logístic i les seues instal·lacions i assumirà les tasques de conservació i manteniment.  
Quarta. Actuacions de la Generalitat  
· Cofinançament de les obres d'urbanització  
La Generalitat, a càrrec del capítol VII, programa 513.20, Infraestructura del Transport, línia de subvenció T4343000, i a l'aplicació pressupostària 58.68.6581.04069, cofinançarà les obres de la urbanització del Parc Logístic Comarcal d'Ontinyent, fins a un import màxim d'1.000.000 Euros, amb la següent distribució d'anualitats:  
Anualitat 2006: 100.000 euros  
Anualitat 2007: 900.000 euros  
Cinquena. Abonament de la subvenció  
L'import màxim de la subvenció de la Generalitat a l'Ajuntament d'Ontinyent per a finançar la redacció del projecte i l'execució de les obres d'urbanització del Parc Logístic és el fixat en la clàusula quarta d'este conveni.  
La distribució d'anualitats establida en la dita clàusula es podrà modificar en funció del ritme d'execució dels treballs, si la situació pressupostària ho permet.  
L'import real de la subvenció serà el corresponent al cost final dels treballs d'execució d'obra que es justifiquen adequadament, si el dit cost és inferior a l'import màxim anteriorment definit.  
Si el cost final superara l'import establit en el conveni, l'import real de la subvenció serà el consignat en el conveni, condicionat a l'adequada justificació de la despesa.  
L'abonament de la subvenció es realitzarà després de la presentació dels corresponents certificats d'obra expedits pel tècnic competent.  
Sisena. Divulgació informativa  
L'Ajuntament senyalitzarà les obres per mitjà de dos cartells amb el disseny establit per la Conselleria d'Infraestructures i Transport a l'efecte, en els quals es destacarà notòriament la identificació institucional de la Generalitat, i se situaran en llocs visibles de la població.  
Així mateix, s'editarà un fullet divulgatiu de les obres amb disseny establit per la Conselleria d'Infraestructures i Transport per al qual es preveurà en el projecte constructiu una partida de 3.000 euros.  
Setena. Vigència del conveni  
El present conveni entrarà en vigor a partir del moment de la seua firma i la seua vigència s'estendrà a les anualitats 2006 i 2007 prorrogable fins a la completa terminació de les obres d'urbanització del Parc Logístic pel que fa a les obligacions econòmiques de la Generalitat i sense límit de vigència en relació amb les obligacions de l'Ajuntament respecte de la seua explotació, manteniment i conservació.  
Huitena. Resolució i rescissió  
Podrà donar lloc a la resolució del conveni l'incompliment, per part de l'Ajuntament d'Ontinyent o de la Generalitat, d'alguna de les obligacions essencials assumides en este, després de la denúncia de l'administració corresponent.  
D'acord amb el que establix l'article 7.3 del Decret 20/1993, de 8 de febrer, del Govern Valencià, pel qual es regula el registre de convenis i s'establix el règim juridicopressupostari dels convenis que subscriu la Generalitat Valenciana, el Consell podrà procedir a la rescissió d'este conveni si durant el primer any a partir de la seua firma no s'executa la prestació corresponent.  
Davant de l'incompliment de les anualitats previstes en la clàusula quarta d'este document, la Conselleria d'Infraestructures i Transport podrà optar entre reajustar estes i traslladar l'import no gastat a l'última anualitat vigent o a les següents, o reduir l'import de la subvenció a què es referix el present conveni, en les quantitats que queden sense justificar en cada anualitat.  
Novena. Responsabilitat patrimonial  
L'Ajuntament d'Ontinyent, d'acord amb el que establix l'article 18 del Reial Decret 429/1993, de 26 de març de 1993, pel qual es regulen els procediments en matèria de responsabilitat patrimonial, serà el que inicie, instruïsca i resolga les reclamacions dels particulars per qualsevol lesió que patisquen en els seus béns i drets com a conseqüència de l'execució de les actuacions objecte del present conveni, i la mateixa corporació local assumirà el pagament corresponent a la indemnització que s'acorde per resolució de l'òrgan competent, emesa després de consultada la Conselleria d'Infraestructures i Transport durant un termini de 15 dies, perquè expose tot el que considere procedent.  
I perquè conste i com a prova de conformitat, els compareixents firmen el present conveni al lloc i en la data al principi indicats.  
El conseller d'Infraestructures i Transport: José Ramón García Antón  
L'alcalde d'Ontinyent: Manuel Reguart Penades  
Davant meu, el vicesecretari de la corporació (pd decret 1242/2006): Rafael Hernández Domingo